[Clemens Episcopus servus servorum Dei, dilecto filio Abbati Cluniacensi salutem et Apostolicam benedictionem. Cum interdum concedenda, et non concedenda propter importunitates petentium concedantur: nos paci, et tranquillitati tuæ paterna volentes sollicitudine providere, ut per litteras Apostolicas, vel legatorum Apostolicæ Sedis obtentas Prioratus tui Ordinis conferri non possint, tuque ad eorum collationem compelli nequeas, etiamsi contineatur in eisdem litteris hæc vel alia similis clausula, ut aliqua indulgentia non obsistat, adinstar felicis recordationis Innocentii Papæ prædecessoris nostri Auctoritate tibi præsentium indulgemus. Nos enim sententia, si quas hac occasione ferri contigerit, irritas decernimus et inanes. Nulli ergo, etc. Datum Perusii, V. Idus Novembris, Pontificatus nostri anno primo.]